Singa laot

Singa laut tuh, binatang laut gede yang orang pinter bilangnye Pinnipedia. Binatang ini tuh mamalya, artinye masih nyusuin anaknye. Kakinye tuh kek berselaput gitu, kayak sirip. Buat berenang mah jago bener. Dia juga doyan makan daging, pokoknye binatang laut yang galak tapi cerdik.
Nama Pinnipedia tuh ngambil dari bahasa Latin, artinye “kaki bersirip”. Emang bener sih, bentuk kakinye tuh kayak sirip. Jadi enak banget kalo berenang. Tapi kalo naik ke darat, jalannye rada aneh, kagak kayak kucing ama anjing.
Binatang yang masuk kelompok ini banyak ditemuin di laut-laut gede. Dari laut yang dingin banget sampe laut yang panas, ada aje. Tapi anehnye, di Lautan Atlantik tuh jarang banget ada singa laut, malah kadang kagak ada sama sekali.
Kelompok Pinnipedia ini terbagi jadi tiga rumpun. Ada Odobenidae, Otariidae, ama Phocidae. Masing-masing punya kelakuan ama bentuk badan beda-beda.
Rumpun Odobenidae cuma punya satu anggota doang yang masih idup, namanye walrus. Nah walrus ini badannye gede banget, punya gading panjang, idupnye juga di laut dingin.
Terus yang Otariidae, ini yang disebut anjing laut kupingan. Isinye singa laut ama anjing laut bulu. Kupingnye nongol, keliatan. Kalo jalan di darat, bisa make keempat kakinye, jadi kagak kagok amat.
Nah yang Phocidae, ini yang disebut anjing laut beneran. Kupingnye kagak keliatan alias kagak punya kuping luar. Tapi kalo berenang, wusss... cepet banget. Tapi kalo di darat, jalannye kagok, kayak ngesot.
Sekarang ini ada kira-kira 34 macem Pinnipedia yang masih idup. Selain itu, ada juga lebih dari 50 yang udah kagak ada, diketemuin lewat tulang belulang di dalam tanah alias fosil.
Fosil-fosil ini ngasih gambaran, dulunye tuh binatang laut ini asalnye dari binatang darat. Lama-lama berubah, ngikutin hidup di laut. Bentuk badannye juga keliatan berubah dari waktu ke waktu.
Dulunye orang mikir anjing laut itu asalnye dari dua garis keturunan yang beda. Soalnya bentuk Phocidae ama Otariidae tuh beda jauh. Tapi sekarang, abis dicek gen-gen-nye, ternyata mereka itu semua asalnye dari satu moyang yang sama. Jadi satu keluarga besar.
Secara ilmu, Pinnipedia masuknya ke kelompok Caniformia, bagian dari ordo Carnivora. Jadi masih sepupuan ama anjing, beruang, ama rakun.
Yang paling deket ama singa laut sekarang itu kelompok binatang kecil yang namanye musteloid. Isinye kayak musang, rakun, sigung, ama panda merah. Dari DNA-nye ketauan, mereka itu saudaraan deket.
Katanye, Pinnipedia ama musteloid misah dari satu nenek moyang barengan sekitar 50 juta taun yang lalu. Sejak itu, mereka berkembang jadi macem-macem. Sampe sekarang, mereka jadi bagian penting dari isi laut.

 Sènggètan luar 

 Video singa laut di Otago Peninsula, Dunedin, Selandia Baru 

Category:WikiNgèndong Enclekan Wikimédia Jakarta 2025